REGOLAMENT TAL-KUNSILL (KE) Nru 7/2005
tat-13 ta’ Diċembru 2004
li jadotta miżuri awtonomi u transitorji sabiex tinfetaħ kwota tariffarja Komunitarja għal ċerti prodotti agrikoli li joriġinaw fl-Isvizzera
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u b'mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1)
Wara t-tkabbir ta’ l-Unjoni Ewropea ta’ l-1 ta’ Mejju 2004, il-Komunità u l-Isvizzera qablu fid-19 ta’ Mejju 2004 dwar il-prinċipju li l-flussi tal-kummerċ, f’konformità mal-preferenzi mogħtija qabel taħt il-ftehim bilaterali bejn l-Istati Membri ġodda u l-Isvizzera għandhom jinżammu wara t-tkabbir. Il-Partijiet għalhekk qablu li jadattaw il-konċessjonijiet tariffarji stabbiliti fil-Ftehim bejn il-Komunità Ewropea u l-Konfederazzjoni Svizzera dwar kummerċ fi prodotti agrikoli (1) tal-21 ta’ Ġunju 1999 (minn hawn ‘il quddiem imsejjaħ “il-Ftehim”) li daħal fis-seħħ fl-1 ta’ Ġunju 2002. L-adattament ta’ dawn il-konċessjonijiet, li huma mniżżla fl-Annessi 1 u 2 tal-Ftehim, jinkludi t-twessigħ ta’ kwota tariffarja Komunitarja mingħajr dazju eżistenti (prodotti bil-kodiċi NM 0705 11 00, 0705 19 00 u 0705 29 00, bin-numru ta’ l-ordni 09.0925) sabiex tkopri prodott ġdid (kodiċi NM 0705 21 00).
(2)
Ġie miftiehem bejn il-Partijiet, fuq il-bażi tar-reċiproċità, li bdil fil-konċessjonijiet tariffarji bilaterali għandu jiġi applikat b’mod retroattiv mill-1 ta’ Mejju 2004. Peress li l-proċedura għall-adozzjoni bilaterali ta’ deċiżjoni li temenda l-Annessi 1 u 2 tal-Ftheim ma kinitx ser titlesta immedjatament, il-Partijiet qablu li jipprovdu għall-applikazzjoni ta’ dawk il-konċessjonijiet fuq bażi awtonoma u transitorja mill-1 ta’ Mejju 2004.
(3)
Sabiex jiġi assigurat li l-benefiċċju tal-kwota għall-prodotti bil-kodiċi NM 0705 21 00 ikun disponibbli mill-1 ta’ Mejju 2004, għandha tiġi prevista kwota tariffarja Komunitarja ġdida limitata għal dawk il-prodotti għal matul perijodu transżitorju mingħajr preġudizzju għall-aċċess kontinwu għall-prodotti oħra fil-qafas tal-kwota tariffarja eżistenti stabbilita fil-Ftehim u fir-Regolament tal-Kummissjoni (KE) Nru 933/2002 tal-31 ta’ Mejju 2002 li jiftaħ u li jipprovdi għall-amministrazzjoni ta’ kwoti ta’ tariffi għal ċerti prodotti agrikoli li joriġinaw mill-Isvizzera, u li jħassar ir-Regolament (KE) Nru 851/95 (2).
(4)
Sabiex ikunu eliġibbli għall-benefiċċju ta’ din il-kwota tariffarja, il-prodotti jridu joriġinaw fl-Isvizzera f’konformità mar-regoli msemmija fl-Artikolu 4 tal-Ftehim.
(5)
Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (3), jipprevedi sistema għall-amministrazzjoni tal-kwoti tariffarji. Il-kwota tariffarja li nfetħet b’dan ir-Regolament għandha tiġi amministrata mill-Kummissjoni u mill-Istati Membri f’konformità ma’ dik is-sistema.
(6)
Peress li l-kwota tariffarja ġdida ser tinfetaħ mill-1 ta’ Mejju 2004, dan ir-Regolament għandu japplika mill-istess data u għandu jidħol fis-seħħ malajr kemm jista’ jkun,
ADOTTA DAN IR-REGOLAMENT:
Artikolu 1
Għandha tinfetaħ b’mod annwali kwota tariffarja Komunitarja mingħajr dazju għall-prodotti bil-kodiċi NM 0705 21 00 li joriġinaw fl-Isvizzera għall-perijodu mill-1 ta’ Jannar sal-31 ta’ Diċembru bin-numru ta’ l-ordni 09.0947. Fl-2004, għandha tinfetaħ għall-perijodu bejn l-1 ta’ Mejju u l-31 ta’ Diċembru. Il-volum fl-2004, u għal kull sena wara din, ser ikun ta’ 500 tunnellata piż nett.
Artikolu 2
Il-kwota tariffarja msemmija fl-Artikolu 1 għandha tiġi amministrata mill-Kummissjoni f’konformità ma’ l-Artikoli 308a, 308b u 308c tar-Regolament (KEE) Nru 2454/93.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu f’Il-Ġurnal Uffiċjali ta' l-Unjoni Ewropea..
Għandu japplika mill-1 ta’ Mejju 2004.
Dan ir-Regolament huwa vinkolanti fl-intier tiegħu u huwa applikabbli direttament fl-Istati Membri kollha.
Magħmul fi Brussell, 13 ta’ Diċembru 2004.